## Rješenje Hrvatske agencije za poštu i elektroničke komunikacije

### NN 52/2009 (29.4.2009.), Rješenje Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1214

Na temelju članka 12. stavka 1. točke 5., Zakona o elektroničkim komunikacijama (»Narodne novine« br. 73/08; dalje u tekstu: ZEK), članka 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP), u postupku pokrenutom na zahtjev trgovačkog društva Metronet telekomunikacije d.d., Zagreb, Ulica grada Vukovara 269D, u svezi s provođenjem stručnog nadzora nad trgovačkim društvom HT-Hrvatske telekomunikacije d.d. i donošenjem obvezujućeg rješenja Agencije za određivanjem obvezujućih uvjeta, cijena i troškovnika kod spornih ugovora o pružanju kolokacijskih usluga – korištenja postojećih kolokacija za uspostavu međusobnog povezivanja, Vijeće Hrvatske agencije za poštu i elektroničke komunikacije je na sjednici održanoj dana 24. ožujka 2009. godine donijelo sljedeće

RJEŠENJE

I. Odbija se zahtjev trgovačkog društva Metronet telekomunikacije d.d. od 29. rujna 2008. godine za provođenjem stručnog nadzora nad trgovačkim društvom HT-Hrvatske telekomunikacije d.d. i donošenjem obvezujućeg rješenja Agencije za određivanjem obvezujućih uvjeta, cijena i troškovnika kod spornih ugovora o pružanju kolokacijskih usluga – korištenja postojećih kolokacija za uspostavu međusobnog povezivanja.

II. Nalaže se trgovačkom društvu HT-Hrvatske telekomunikacije d.d. da od zaprimanja ovog rješenja postupi sukladno Dodatku Standardnoj ponudi za usluge međusobnog povezivanja HT-Hrvatskih telekomunikacija d.d.–Ponuda za kolokacijske usluge HT- Hrvatskih telekomunikacija d.d. za potrebe međusobnog povezivanja od 13. ožujka 2009. godine, Troškovniku HT-Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja od 13. ožujka 2009. godine.

III. Nalaže se trgovačkom društvu HT-Hrvatske telekomunikacije d.d. da u roku od 30 dana od primitka zahtjeva za kolokaciju (44 sporne kolokacije) od strane trgovačkog društva Metronet telekomunikacije d.d., sukladno Dodatku Standardne ponude za usluge međusobnog povezivanja HT-Hrvatskih telekomunikacija d.d. – Ponuda za kolokacijske usluge HT-Hrvatskih telekomunikacija d.d. za potrebe međusobnog povezivanja od 13. ožujka 2009. godine i Troškovniku HT-Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja od 13. ožujka 2009. godine, dostavi ponude za pružanje kolokacijskih usluga, osobito izradu tehničkih rješenje za projektiranje spornih kolokacija, za svaku zatraženu lokaciju i to u obliku prijedloga ugovora o pružanju kolokacijskih usluga,

IV. Trgovačko društvo HT-Hrvatske telekomunikacije d.d. obvezno je u roku od 60 dana od dana primitka obavijesti trgovačkog društva Metronet telekomunikacije d.d. o prihvaćanju ponuda iz točke III. ovog rješenja, uspostaviti tražene kolokacije, pod uvjetom da je trgovačko društvo Metronet telekomunikacije d.d. prethodno izvršilo plaćanja, odnosno ishodilo financijsku garanciju.

V. Ovo rješenje objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je dana 29. rujna 2008. godine zaprimila zahtjev trgovačkog društva Metronet telekomunikacije d.d. (dalje u tekstu: Metronet) za provođenjem stručnog nadzora na društvom HT- Hrvatske telekomunikacije d.d. (dalje u tekstu: HT) i donošenjem obvezujućeg rješenja Agencije za određivanjem obvezujućih uvjeta, cijena i troškovnika kod spornih ugovora o pružanju kolokacijskih usluga – korištenja postojećih kolokacija za uspostavu međusobnog povezivanja.

U zahtjevu Metronet navodi da je s HT-om 23. studenoga 2005. godine sklopio Ugovor o međusobnom povezivanju, a 9. svibnja 2006. godine Ugovor o pristupu izdvojenoj lokalnoj petlji (pružanju kolokacijskih usluga). Metronet je, kao operator od HT-a tražio ponude za kolokacije na lokacijama HT-a gdje namjerava uspostaviti međusobno povezivanje te su Metronetu od HT-a nuđeni tipski ugovori o pružanju kolokacijskih usluga za konkretne lokacije. Metronet ističe da je od svibnja 2008. godine suočen s nezakonitom i diskriminirajućom praksom i postupcima HT-a, koja posljedično rezultira s nemogućnošću realizacije zahtjeva za korištenje postojećih kolokacija i posljedično nemogućnošću potpisivanja i realizacije prava i obveza iz ugovora o pružanju kolokacijskih usluga HT-a, a sve u svrhu realizacije međusobnog povezivanja (lokalne interkonekcije). Diskriminirajuća praksa ne predstavlja izoliran slučaj, već mnoštvo opetovanih slučajeva koji onemogućavaju Metronet da pravovremeno i kvalitetno ostvaruje svoje planirane i potrebne interkonekcijske kapacitete. Metronet je 30. srpnja 2008. godine uputio predstavku HT-u, vezanu uz sporan sadržaj nekoliko desetaka pojedinačnih ugovora o pružanju kolokacijskih usluga. Radi se o 44 pojedinačna ugovora od kojih su 40 sporni u potpunosti jer je HT Metronetu nudio i dalje nudi cijene i troškovnike koji nisu bazirani na tržišnim i realnim okvirima odnosno činjenica je da je riječ o takvim troškovnicima gdje su cijene radova, materijala, primopredaja i projektiranje ponude nerealno visoki tj. ne odgovaraju stvarnim tržišnim cijenama za navedenu vrstu radova. HT je promijenio praksu iskazivanja nerealno visokih troškovnika u posljednja 4 ugovora, no Metronet ne može u potpunosti prihvatiti ni te cijene i troškovnike koji su po svojim iznosima bitno manji od ostalih 40 ugovora.

Metronet je 24. rujna 2008. godine zaprimio odgovor HT-a u kojem se ističe da su predmetne ponude (32 povezivanja) stavljene izvan snage. Ujedno HT obavještava Metronet da je u međuvremenu stupio na snagu novi jedinstveni troškovnik HT-a za materijal i usluge za realizaciju kolokacije, čije cijene su potpuno neprihvatljive i tržišno neosnovane. Metronet navodi da mu je HT u razdoblju od 9. srpnja 2008. godine do 24. rujna 2008. godine dostavio četiri cjenovno različita troškovnika, a činjenica je da jedinstveni troškovnik nema pravno obvezujuću snagu za Metronet jer troškovnik nikada nije bio odobren od strane Agencije. Obzirom da navedene radove može obaviti jedino HT, Metronet nema druge opcije. Iz dopisa od 30. srpnja 2008. godine koji je Metronet uputio HT-u razvidno je da su troškovnici HT-a specificirali nerealno visoke stavke, te cijene pojedinih sati. Iz poslovnih razloga Metronet ne može prihvatiti diskriminirajuće troškovnike i cijene koje HT nudi i nije suglasan sa sklapanjem takvih kolokacijskih ugovora. HT je za 44 ugovora po vlastitim troškovnicima zaračunao 1,591.879,27 kuna dok realna cijena prema stvarno dostupnim tržišnim ponudama za izradu takvih radova iznosi 619.135,86 kuna. Metronet ističe da HT ovakvim ponašanjem krši odredbu članka 3. stavka 6. Pravilnika o pristupu izdvojenoj lokalnoj petlji (»Narodne novine« br. 45/05; dalje u tekstu: Pravilnik o petlji) i članka 7. stavka 1. Pravilnika o pristupu mreži i međusobnom povezivanju (»Narodne novine« br. 185/03; dalje u tekstu: Pravilnik), time što proizvoljno, netransparentno i samoinicijativno nameće cijene i troškovnike koji nisu ni na koji način utemeljeni na stvarnim troškovima, a niti su transparentni, objektivni i troškovno usmjereni. S obzirom na navedeno, Metronetu nastaje materijalna šteta budući da Metronet zbog toga nije u mogućnosti realizirati poslovne ciljeve i planirane interkonekcijske kapacitete. Samo u razdoblju od 1. kolovoza 2008. godine do 31. prosinca 2008. godine u iznosu od oko 1,500.000,00 kuna, a da će daljnji mjesečni iznosi štete iznositi oko 440.000,00 kuna.

Ovakva postupanja HT-a nisu prihvatljiva za Metronet jer je riječ o izravnoj opstrukciji Metroneta od strane HT-a u obavljanju pružanja telekomunikacijskih usluga. Smatra da ovakva diskriminirajuća praksa HT-a nije slučajna te da se radi o financijskom iscrpljivanju Metroneta, sve s ciljem sprečavanja daljnje liberalizacije telekomunikacijskog tržišta i daljnjeg razvoja novih operatera. Činjenica je da ovakvim postupanjem HT krši efikasno tržišno natjecanje te bez pravne osnove štiti vlastiti monopolistički položaj što u konačnici nije u duhu zakona i podzakonskih propisa. Stoga, Metronet traži od Agencije da poduzme sve zakonski dopuštene mjere s ciljem provođenja stručnog nadzora nad HT-om i s ciljem utvrđivanja obvezujućih smjernica, procedura, cijena i troškovnika u konkretnim slučajevima te određivanja odlukom sankcija za takvo postupanje. Kao dokaz Metronet je priložio međusobnu korespondenciju s HT-om, preslike ugovora i procijenjene troškove s cjenikom kabel-monterskih radova.

Dana 6. studenoga 2008. godine Agencija je zaprimila podnesak Metroneta kojim obavještava Agenciju da osporava račun HT-a od 29. listopada 2008. godine, koji pokriva izradu tehničkih rješenja za projektiranje ponuda na različitim lokacijama, a temeljem Ugovora o pružanju kolokacijskih usluga – korištenja postojećih kolokacija za uspostavu međusobnog povezivanja. Metronet je sporni račun odbio i zatražio storniranje istoga iz razloga što predmetni kolokacijski ugovori nisu bili ranije prihvaćeni od strane Metroneta. Uz podnesak Metronet je priložio dopis od 4. studenoga 2008. godine upućen HT-u i račun HT-a s troškovima projektiranja ponude za 44 lokacije.

Slijedom navedenog, Agencija je temeljem članka 12. stavka 1. točke 5. ZEK-a pokrenula upravni postupak radi utvrđivanja osnovanosti zahtjeva i donošenja rješenja. Stoga je dopisom od 30. listopada 2008. godine zatražila HT-ovo očitovanje na zahtjev Metroneta.

Metronet je dana 24. studenoga 2008. godine dostavio Agenciji podnesak, kojim obavještava Agenciju da HT nije u mogućnosti izvršiti storniranje računa koji pokriva izradu tehničkih rješenja za projektiranje ponuda sukladno Dodatku 3. članku 1.4. Dodatka Standardne ponude za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT – Hrvatskih telekomunikacija d.d. za potrebe međusobnog povezivanja (dalje u tekstu: Ponuda za kolokacijske usluge). Metronet ističe kako nije odbio ponudu HT-a nego je vratio ponude budući su cijene projektiranja i cijene radova HT-a neprihvatljive. Upravo iz tog razloga, Metronet je pokrenuo spor jer je mišljenja da se odredba iz Ponude za kolokacijske usluge ne može primijeniti dok se ne okonča ovaj postupak. Uz podnesak je priložen račun HT-a za troškove projektiranja ponude po lokacijama od 29 listopada 2008. godine (račun 18080327-26) na iznos od 449.318,28 kuna.

HT u očitovanju od dana 27. studenoga 2008. godine navodi da je u razdoblju od 6. ožujka 2008. godine do 18. kolovoza 2008. godine dostavio Metronetu 44 ponude za kolokaciju za potrebe međusobnog povezivanja. U svim ponudama cijene radova i materijala bile su temeljene na istom načelu. Cijene materijala odražavaju prosječnu nabavnu vrijednost materijala i ekstrahirane su iz financijskog sustava HT-a te u sebi ne sadrže nikakve dodatne troškove koje je HT mogao zaračunati. Cijene radova bile su iskazane u norma satima. Budući da se u ovom slučaju radi o vrlo specifičnim radovima za koje je skoro nemoguće utvrditi tržišne cijene, kod utvrđivanja normativa korištena su interna iskustva koja je HT primijenio i za svoje potrebe. U posljednje 4 ponude od 18. kolovoza 2008. godine došlo je do greške HT-a kod izrade ponuda što se može zaključiti da se radi o nenamjernoj greški te da je HT u svim ponudama koristio samo jedan cjenik za predmetne usluge.

HT je radi prilagodbe tržišnim uvjetima počeo primjenjivati novi sustav normizacije na ponude za kolokacije za pristup lokalnoj petlji zatražene od lipnja 2008. godine, a za kolokacije za potrebe međusobnog povezivanja prilagodba je trajala dulje te se novi sustav primjenjuje od rujna 2008. godine. Novi normativi temelje se na realnoj evaluaciji vrijednosti rada prema internim potrebama. Za predmetne vrste rada HT nema ugovore s vanjskim izvođačima te će se kad isti budu potpisani, cijene tih aktivnosti mijenjati ovisno o ugovorenim uvjetima. U svakom slučaju, HT smatra neutemeljenim navode Metroneta da su cijene izražene u troškovnicima nerealno visoke te da ne odgovaraju stvarnim tržišnim cijenama. HT ističe da su u tom dijelu navodi Metroneta kontradiktorni budući Metronet naknadno ističe da se cijene moraju temeljiti na stvarnim troškovima usluge koja se pruža. HT skreće pozornost da prema Ponudi za kolokacijske usluge konačni trošak utrošene opreme i materijala ovisi o tržišnim cijenama dobavljača opreme koje HT plaća za navedenu opremu odnosno materijal. Navod Metroneta da je istom postupanjem HT-a nastala materijalna šteta u iznosu od oko 1.500.000,00 kuna, HT smatra paušalnom i arbitrarnom procjenom koja nije potkrijepljena dokazima ni analizama.

Dana 3. prosinca 2008. godine Agencija je zaprimila podnesak HT-a u kojem navodi je nesporno da je Metronet dopisom od 30. srpnja 2008. godine odbio dostavljene posebne ponude za kolokaciju te da nakon isteka valjanosti, nije dostavio ponovljene zahtjeve za ponudu iako je pozvan da to učini, dopisom HT-a od 18. rujna 2008. godine. Slijedom toga, HT je predmetne ponude stavio izvan snage. HT navodi da je sukladno Ponudi za kolokacijske usluge (Dodatak 3, članak 1.4. stavak 3. te Dodatak 7. članak 1.2. i 1.5.), u slučaju odbijanja ponude za kolokaciju, HT ovlašten zaračunati troškove projektiranja ponuda i planiranja prema cjeniku iz ponude, a na bazi utrošenog vremena i materijala. Stoga je nesporno, da je HT temeljem Ponude za kolokacijske usluge imao pravo zaračunati trošak izrade tehničkih rješenja odnosno projektiranja ponuda. HT-u nije razvidno iz kojih razloga Metronet osporava račun za troškove projektiranja ponuda budući su isti nastali upravo na temelju zahtjeva Metroneta kao i na koji bi način, račun za troškove projektiranja ponuda, mogao biti dokaz Metronetu u postupku osporavanja troškova pripreme kolokacijskog prostora. HT smatra da je prigovor Metroneta mogao biti upućen ranije kako bi se spriječilo daljnje angažiranje resursa HT-a na izradi preostalih ponuda te vjeruje da je postupanje Metroneta u ovom postupku možda usmjereno na izbjegavanje podmirivanja dospjelih financijskih obveza prema HT-u.

Obzirom da u sporu sudjeluju dvije strane sa suprotnim interesima, Agencija je 26. siječnja 2009. godine održala usmenu raspravu. Na raspravi je Metronet uručio podnesak, zajedno s preslikom rješenja Agencije od 15. prosinca 2008. godine koji je Agencija dostavila HT-u na očitovanje. Metronet na raspravi ostaje kod svih dosadašnjih navoda i predlaže saslušanje svjedoka Dubravka Sučića s tim da odustaje od saslušanja preostalih svjedoka navedenih u podnesku od 29. rujna 2008. godine. Nadalje, Metronet ističe da je nesporna činjenica da su Metronet i HT-a sklopili Ugovor o međusobnom povezivanju kolokacijskih usluga pristupa lokalnoj petlji te da je tijekom 2008. godine suočen s diskriminirajućom praksom HT-a koja rezultira u 4 stvari: nemogućnošću realizacije zahtjeva za korištenje postojećih kolokacija, nemogućnošću potpisivanja ugovora o kolokacijskim uslugama u svrhu međusobnog povezivanja, nemogućnošću da pravovremeno u zakonskim rokovima i na zakonski propisan način Metronet ostvaruje planirane i potrebne interkonekcijske kapacitete i financijskom iscrpljivanju Metroneta kao alternativnog operatora od strane HT-a kao dominantnog operatora.

Metronet ni danas ne može prihvatiti takve štetne ugovore, a posljedica takvih ugovora je ništetnost obzirom da su cijene odnosno troškovnici HT-a nerealno visoki odnosno nisu bazirani na stvarnim tržišnim cijenama. Činjenica je kako je HT dostavio Metronetu u razdoblju od srpnja 2008. godine do rujna 2008. godine čak 4 različita troškovnika sukladno tome za 44 ponude i račun u iznosu od 1,6 milijuna kuna, a stvarni troškovi iznose oko 600 tisuća kuna. Time je HT izravno i nedvojbeno prekršio regulatorne odredbe članka 3. stavka 6. Pravilnika o petlji i članka 7. stavka 1. Pravilnika kojima je utvrđeno da predmetne cijene trebaju biti u skladu s načelom transparentnosti, nediskriminacije, objektivne i troškovne usmjerenosti i moraju biti utemeljene na stvarnim troškovima pružene usluge. Metronet traži da Agencija postupi u skladu s općim rješenjem koje je Agencija donijela 15. prosinca 2008. godine.

Svjedok na usmenoj raspravi izjavljuje da pod nerealnim cijenama Metronet podrazumijeva cijene izrade tehničkih rješenja i izrade dokumentacije, cijene radova te stavku obilazak lokacije i pripreme radova. Metronet smatra da trošak izrade tehničkih rješenja ne može biti isti kao i troškovi izrade tehničkih rješenja koji su puno složeniji i zahtijevaju više vremena te da za izradu ovog konkretnog tehničkog rješenja dovoljno 10 radnih sati što iznosi 2.220 kuna. Također smatra da tehničko rješenje mora sadržavati sve elemente po kojima izvođač može brzo i kvalitetno izvršiti sve radove. Za kvalitetno tehničko rješenje potrebno je da 2 radnika-montera u dvije torbe stave alat i potreban materijal, odu na lokaciju i izvrše sve potrebne radove. Cijena povlačenja kabela po metru mora biti u visini cijene povlačenja ATOKA kabela kao posrednog kabela u Standarnoj ponudi HT-Hrvatskih telekomunikacija d.d. za uslugu pristupa izdvojenoj lokalnoj petlji (dalje u tekstu: RUO). Svjedok ističe kako Metronet smatra da ispostavljen račun za izradu ponuda za 44 kolokacije u iznosu od 449.318,28 kuna nema nikakvog osnova ni opravdanja.

HT na usmenoj raspravi izjavljuje da izneseni navodi u suštini predstavljaju ponavljanje već izrečenog tijekom postupka s tim da Metronet ne pridonosi niti jedan dokaz kojim bi potkrijepio svoje navode. Opreza radi, HT se protivi iznesenom, a na zaprimljeni podnesak će se naknadno očitovati.

Metronet na istoj raspravi izjavljuje da su svi relevantni dokazi priloženi s obzirom na podneske HT-a kojim priznaje da se troškovnici HT-a u predmetnom sporu utvrđuju sukladno internim kriterijima »prema internim potrebama«. Slijedom navedenog, Metronet zahtijeva od HT-a da se ponude za sve kolokacije za međusobno povezivanje lokalnoj razini dostave odmah, s obzirom na već navedenu štetu pristupi implementaciji izvan plana koji je određen planom implementacije HT-a. U podnesku koji je Metronet priložio na usmenoj raspravi isti ponavlja svoje navode iz prijašnjih očitovanja. Priloženim rješenjem Agencije od 15. prosinca 2008. godine, nadzornik elektroničkih komunikacija je nakon provedenog postupka stručnog nadzora nad HT-om donio rješenje kojim nalaže HT-u da prilikom izrade procjene ukupnih troškova u ponudi za kolokacijske usluge koristi jedinične cijene materijala iz izlaznih stavki svog službenog financijskog sustava na dan izrade ponude.

U svom očitovanju od 9. veljače 2009. godine na zaprimljeni podnesak Metroneta s usmene rasprave, HT se protivi neargumentiranim navodima Metroneta koji u suštini predstavljaju već izneseno. HT smatra da Metronet selektivno i paušalno prenosi navode HT-a, npr. vezano uz navod da se »normativi koje primjenjuje HT temelje na realnoj evaluaciji vrijednosti rada (cijenama rada) prema internim potrebama« te da je iz istoga razvidno da HT primjenjuje samoinicijativne, diskrecione odnosno jednostrane kriterije. Izostavljeno je pojašnjenje da za ove vrste rada HT nema ugovore s vanjskim izvođačima. Stoga kada takvi ugovori budu sklopljeni, cijene aktivnosti će se mijenjati ovisno o ugovorenim uvjetima kako bi se troškovnik periodički uskladio s uvjetima i cijenama na tržištu. Također, kod iznošenja navoda da su »kod utvrđivanja normativa korištena interna iskustva HT-a, a koja je HT primijenio i za svoje potrebe« nedostaje pojašnjenje razloga za takvo utvrđenje budući se ovaj slučaj odnosi na cijene radova koje su iskazane u norma satima zbog toga što se radi o vrlo specifičnim radovima za koje je skoro nemoguće utvrditi tržišne cijene.

Za tvrdnju Metroneta da se primjenom internih kriterija HT-a Metronet dovodi u položaj ekonomske zavisnosti i podređenosti te sprečava liberalizaciju telekom sektora, HT smatra da nije potkrijepljena argumentacijom niti dokazima te se HT ne može očitovati na isti. S obzirom na materijalnu štetu Metroneta od 1,5 milijuna kuna, Metronet nije potkrijepio dokazima niti analizama te se HT ne može očitovati na tu tvrdnju. Nedosljednost Metronetove argumentacije vidljiva je iz navođenja razloga radi kojega Metronet odbija HT-u platiti trošak izrade tehničkih rješenja. U dopisu Metroneta od 4. studenoga 2008. godine neplaćanje istoga se obrazlagalo osporavanjem samih kolokacijskih ugovora, dok sada Metronet ne osporava HT-ovo pravo naplate troška izrade tehničkih rješenja, no prigovara načinu i kriteriju na koji HT izračunava trošak izrade tehničkih rješenja.

Vezano uz navod Metroneta o spornom načinu i kriteriju temeljem kojeg HT izračunava trošak izrade tehničkih rješenja, HT ponavlja da je s ciljem osiguranja kapaciteta za izradu tehničkih rješenja na tržištu za vlastite potrebe, HT sklopio ugovore s vanjskim izvođačima te temeljem toga uskladio svoje cijene s tržišnim, u skladu s načelima transparentnosti i nediskriminacije. Vezano uz navode na usmenoj raspravi, HT navodi da je upravo postupanje Metroneta takvo da dovodi do nemogućnosti realizacije zahtjeva za korištenjem postojećih kolokacija, kao i potpisivanja ugovora u svrhu međusobnog povezivanja, a time posljedično i do nemogućnosti da Metronet ostvari planirane interkonekcijske kapacitete. Navod da postupanje HT-a dovodi od financijskog iscrpljivanja Metroneta također nije obrazložen pa se na isti HT ne može očitovati. Vezano uz navod da HT-ovi troškovnici za referentno razdoblje iznose 1,6 milijuna kuna, dok su stvarni tržišni troškovnici 600 tisuća kuna, HT predlaže da Metronet dostavi na uvid Agenciji ugovore s vanjskim izvođačima na temelju kojih je došao do navedenog izračuna. Na navode svjedoka, u pogledu tvrdnje da su cijene izrade tehničkog rješenja i dokumentacije, kao i cijene radova (cijene spajanja i povlačenja multikoaksijalnog kabela te obilazak lokacije i pripreme radova nerealne, HT ističe da je cijena izrade tehničkog rješenja napravljena na temelju prosjeka stvarno utrošenog vremena na izradi tehničkih rješenja za interkonekciju svih koji u HT-u sudjeluju u procesu izrade istih, što vrijedi i za izradu dokumentacije izvedenih radova. Što se tiče cijene povlačenja multikoaksijalnog kabela, ona je na zahtjev operatora podijeljena ovisno o vrsti trase po kojoj se povlači kabel te su jedinične cijene formirane na temelju ugradnje većih količina multikoaksijalnog kabela.

Navod da je za izradu tehničkog rješenja dovoljno maksimalno 10 sati rada što ukupno iznosi 2.220 kuna je potpuno neprihvatljiv i netočan budući da je ponekad potrebno 4 – 6 sati samog putovanja do lokacije i natrag. Vezano uz tvrdnju da »nije potreban dodatan obilazak lokacije i priprema radova nego je dovoljno da 2 radnika montera u dvije torbe stave alat i potreban materijal te odu na lokaciju i izvrše sve radove«, HT skreće pozornost da ulazak u predmetne prostorije podliježe standardima i Pravilniku o sigurnosti, te HT ne može dopustiti pristup djelatnicima vanjskih izvođača bez prisustva nadzornog inženjera. Ističe da cijena povlačenja kabela po metru nije u visini cijene povlačenja ATOK kabela kao posrednog kabela u ROU-u, budući da se radi o specifičnim radovima kod kojih je angažirano više djelatnika, a trasa povlačenja kabela je znatno kompliciranija. Navod da ponude koje je HT dostavio nisu kvalitetno i korektno napisane je neutemeljen budući da su iste sadržavale tehnička rješenja kao i troškovnik radova i materijala potrebnih za realizaciju traženih usluga te su po strukturi identične onima koje je HT izradio i za druge operatore. Vezano uz navod o potrebi pristupanja implementacije izvan Plana implementacije Ponude za kolokacijske usluge, HT ističe da je isto neprihvatljivo bez sklopljenog ugovora u kojem su decidirano i nedvojbeno određene cijene i rok plaćanja te da je cjelokupno postupanje Metroneta usmjereno na izbjegavanje podmirivanja dospjelih financijskih obveza prema HT-u.

Slijedom navedenog Agencija je započela s utvrđivanjem potpunog činjeničnog stanja te donijela odluku koju će detaljnije obrazložiti u nastavku ovog rješenja.

Prije svega, Agencija ističe da je 26. veljače 2009. godine Vijeće Agencije donijelo djelomično rješenje (klasa: UP/I-344-01/08-01/03309, urbr.: 376-11-09-14) kojim su HT-u naložene određene izmjene u Ponudi za kolokacijske usluge i Troškovniku HT – Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja (dalje u tekstu: Troškovnik), a rješenjem Vijeća Agencije od dana 19. ožujka 2009. godine (klasa: UP/I-344-01/08-01/03309, urbr.: 376-11-09-16) izdana je suglasnost HT-u na tekst Ponude za kolokacijske usluge od 13. ožujka 2009. godine i Troškovnik od 13. ožujka 2009. godine. Izmjene su se odnosile na Dodatak 7 »Cijene« u članku 1.5. »vrijeme rada kod naplate prema utrošenom vremenu i materijalu«, »Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja« koji čini dio specifikacije cijena usluge kolokacije za potrebe međusobnog povezivanja te »Cjenik usluga kabel monterskih radova za realizaciju kolokacije za potrebe interkonekcije« i »Cjenik konzulting usluga za realizaciju kolokacije za potrebe interkonekcije«.

S obzirom na to da je Vijeće Agencije u navedenom upravnom postupku već naložilo izmjene i izdalo suglasnost na Ponudu za kolokacijske usluge i Troškovnik HT-a, Vijeće Agencije smatra da je time konzumiran zahtjev Metroneta od 29. rujna 2008. godine, koji se odnosi na cijene, uvjete i troškovnike za korištenje postojećih kolokacija. Naime, podnošenjem novih zahtjeva za korištenjem postojećih kolokacija za uspostavu međusobnog povezivanja od strane Metroneta, HT je obvezan izrađivati ponude za kolokacijske usluge sukladno Ponudi za kolokacijske usluge i Troškovniku HT-a od 13. ožujka 2009. godine, čime su svim operatorima elektroničkih komunikacijskih usluga osigurani troškovno opravdani uvjeti za korištenje usluge kolokacije za uspostavu međusobnog povezivanja. Nastavno na navedeno, Metronet ima mogućnost ponovnog podnošenja zahtjeva za jednu ili više lokacija (spornih 44 lokacija) na kojima želi ostvariti kolokaciju. U roku od 30 dana po primitku zahtjeva za kolokaciju, HT je obvezan Metronetu dostaviti posebnu ponudu za pružanje kolokacijskih usluga za svaku zatraženu lokaciju u obliku prijedloga ugovora o pružanju kolokacijskih usluga i to primjenjujući važeću Ponudu za kolokacijske usluge od 13. ožujka 2009. godine i cijene iz Troškovnika od 13. ožujka 2009. godine. Nastavno, Metronet je obvezan pisanim putem izvijestiti HT o prihvaćanju odnosno odbijanju posebne ponude za kolokaciju HT-a u roku od 30 dana od dana primitka ponude. U roku do najviše 15 dana od dana zaprimanja obavijesti o prihvaćanju ponude, HT i Metronet će sklopiti ugovor o pružanju kolokacijskih usluga koji će obuhvatiti sve kolokacije koje su dogovorene između HT-a i Metroneta. HT će najkasnije u roku od pet (5) radnih dana od dana primitka od strane HT-a potpisanog ugovora o pružanju kolokacijskih usluga izdati Metronetu predračun za ugovorene kolokacije. Rok za plaćanje izdanog predračuna za ugovorene kolokacije iznosi osam (8) radnih dana od dana izdavanja predračuna od strane HT-a. Rok za uspostavu kolokacije ovisi o lokaciji, no isto neće biti dulje od šezdeset (60) dana od dana primitka obavijesti Metroneta o prihvaćanju ponude za kolokaciju, pod uvjetom da je Metronet prethodno izvršio plaćanja, odnosno ishodio financijsku garanciju sukladno odredbama Ponude za kolokacijske usluge.

Nadalje, iako je dodatkom 5. Ponude za kolokacijske usluge definirano da su u svrhu postizanja optimalnog korištenja usluga kolokacije na lokacijama pristupnih točaka međusobnog povezivanja, obje strane obvezne u dobroj vjeri međusobno surađivati u pogledu planiranja kapaciteta i korištenja usluga koje su predmet Ponude za kolokacijske usluge te da je Metronet obvezan tri mjeseca prije podnošenja službenog zahtjeva dostaviti podatke o planiranim lokacijama kolokacija za koje planira podnijeti službeni zahtjev, Vijeće Agencije smatra da isto nije potrebno iz razloga što je za navedene 44 sporne lokacije Metronet već dostavio planove, počevši od svibnja 2008. godine. Metronet bi prilikom ponovnog podnošenja zahtjeva za kolokacije bio obvezan uzeti u obzir činjenicu, s obzirom na broj spornih lokacija (44 zahtjeva), da broj planiranih lokacija ne može biti veći od deset lokacija po regiji mjesečno, s time da u jednoj županiji ne smije biti više od pet lokacija po regiji mjesečno.

U svezi navoda Metroneta u podnesku od dana 6. studenoga 2008. godine u svezi iznosa računa za izradu tehničkih rješenja za projektiranje ponuda na različitim lokacijama, Vijeće Agencije ističe da je ovlašteno rješavati samo sporove koji su u njegovoj nadležnosti, a ne sporove iz sudske nadležnosti u svezi neplaćanja dospjelih spornih računa.

Agencija je u obavljanju regulatornih poslova iz svoje nadležnosti obvezna osigurati i promicati djelotvorno i održivo tržišno natjecanje na tržištu elektroničkih komunikacijskih mreža i usluga s jednakim mogućnostima za sve sudionike na tržištu, potičući snažniju liberalizaciju i sprečavajući ograničavanje tržišnog natjecanja, stoga je Vijeće Agencije temeljem članka 12. stavka 1. točke 5. i članka 20. ZEK-a te članka 202. ZUP-a riješilo kao u izreci ovog rješenja.

Sukladno članku 14. stavku 4. ZEK-a, Vijeće Agencije riješilo je kao u točki IV. izreke ovog rješenja te će se isto objaviti u »Narodnim novinama«.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka rješenja.

Klasa: UP/I-344-01/08-01/02314

Urbroj: 376-11-08-15

Zagreb, 24. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Rješenje, NN 52/2009-1214